
Ki és mit irányít: a technológia elfogadás és a jogi szabályozás kapcsolata az autonóm járművek világában

A dolgozat megírásával és a kutatás elvégzésével a célom az volt, hogy megismerjem, hogy milyen ismerettel és véleménnyel rendelkezik a magyar nyelvet beszélő lakosság az önvezető járművek felelősségéről és konkrét eseteiről a jelenlegi elméleti és gyakorlati jogrendszerek mellett, illetve ez hogyan befolyásolja az önvezető technológia elfogadását. A kutatómunka célja továbbá az volt, hogy hozzájáruljon a magyar lakosság tudatosságának, tájékozottságának növeléséhez a jog és az autonóm járművek területén, illetve, hogy ezen közlekedési eszközök kidolgozott, a lakosság preferenciái alapján is megfontolt, biztonságos jogi háttérrel jelenjenek meg környezetünkben, amely az önvezető járművek technológia lakossági elfogadottságát növelheti.

Ebből kifolyólag a kutatásom központi kérdése, hogy milyen ismerettel és véleménnyel rendelkezik a magyar nyelvet beszélő lakosság az önvezető járművek felelősségéről és azok konkrét eseteiről a jelenlegi elméleti és gyakorlati jogrendszerek mellett, illetve ez hogyan befolyásolja az önvezető technológia elfogadását.

A primer kutatásom során a kvantitatív módszereket részesítettem előnyben. Az empirikus kutatást online és offline kérdőívvel valósítottam meg. Az offline kitöltések előnye és jelentősége, hogy a témának a hatóköre jelentősen túlmutat az aktív internet felhasználókon, ezért úgy gondolom, hogy módszertanilag szükséges volt kiterjeszteni a kvantitatív kutatást olyan offline lekérdezésekkel, akik valójában célcsoportnak számítanak, de nem internet felhasználók.

A kutatás legfontosabb következtetései között szerepel, hogy a felvetés, miszerint a szabályozási környezet kifinomultsága nagy befolyással van a lakosság technológia elfogadására, jól kirajzolódott. A megállapítások között jól látható, hogy a magyar lakosság a minta alapján milyen véleménnyel és ismeretséggel rendelkezik különböző szabályozási kérdésekről és konkrét szituációkról, és azok között milyen összefüggések találhatóak. Ezek az eredmények előrevetítik a szabályozás jövőbeli lehetséges útjait és az elfogadás elősegítésének lehetőségét.

